张耒
鲁直惠洮河绿石研冰壶次韵
洮河之石利剑矛，磨刀日解十二牛。
千年虏地困沙砾，一日见宝来中州。
黄子文章妙天下，独有八马森幢旒。
平生笔墨万金值，奇煤利翰盈箧收。
诗持此研参案几，风澜近手寒生秋。
抱持投我弃不惜，副以清诗帛加璧。
明窗试墨吐秀润，端溪歙州无此色。
野人斋房无玩好，惭愧衣冠陈裸国。
晁侯碧海为文词，盘薄万顷澄清漪。
新篇来如彻札箭，劲笔更似划沙锥。
知君自足报苍璧，愧我空赋琼瑰诗。